বিভুরঞ্জন সরকার: দেশের রাজনীতিতে গরম হাওয়া বয়ে যাওয়ার লক্ষণ স্পষ্ট হচ্ছে। নির্বাচন এলে আমাদের দেশে রাজনীতির মরা গাঙেও বান ডাকে। সবচেয়ে বিতর্কিত ও সমালোচিত লোকটিও নির্বাচনে দাঁড়িয়ে মনে করেন ভোটে তার জেতার সম্ভাবনা শতভাগ। আমাদের দেশের ভোটাররা মোটা দাগে দুই ভাগে বিভক্ত। অর্থাৎ যেকোনো দুটি দলের প্রার্থীর জয়লাভের সম্ভাবনা থাকে। তার মানে আবার এটা নয় যে, দল হলেই হবে। দল হতে হবে হয় আওয়ামী লীগ, না হয় বিএনপি। সিপিবি, বাসদ, বিকল্পধারা, গণফোরাম এসব দলের কিছু যে ভোট নেই তা নয়। তবে সে ভোটে নির্বাচনে জেতা যায় না। আওয়ামী লীগ, বিএনপির বাইরে জাতীয় পার্টি এবং জামায়াতেরও কিছু ভোট আছে। জাতীয় পার্টি একসময় পাওয়ার পার্টিও ছিল। জামায়াত এককভাবে ক্ষমতায় না গেলেও তারা ক্ষমতার জুনিয়ার পার্টনার ছিল। বিএনপির বদান্যতায় জামায়াত সরকারে অর্থাৎ মন্ত্রিসভায় ঠাঁই পেয়েছিল।